የሎጂስቲክስ ዘርፉን ችግሮች በቅንጅታዊ አሰራር መፍታት እንደሚገባ ተገለፀ
አዲስ አበባ፡- በአገር አቀፍ ደረጃ በሎጂስቲክስ ዘርፍ የሚስተዋሉትን ችግሮች ቅንጅታዊ አሰራርን በማስፈን መፍታት እንደሚገባ ተገለፀ፡፡ የ‹‹አዲስ ወግ፤አንድ ጉዳይ›› የውይይት
መርሐ ግብር ትናንት በጠቅላይ ሚኒስትር ጽሕፈት ቤት በአገራዊ የሎጂስቲክስ ዘርፍ ሪፎርም ላይ በመከረበት ወቅት የትራንስፖርት ሚኒስትሯ
ወይዘሮ ዳግማዊት ሞገስ እንዳሉት፤የሎጂስቲክስ ዘርፍ የበርካታ ባለድርሻ አካላትን ትስስሮ መስራት የሚጠይቅ በመሆኑ የዘርፉ ተዋንያን
በቅንጅት መስራት ይጠበቅባቸዋል፡፡ ሎጂስቲክስ የማምረት፣ የማከማቸትና
የማሰራጨት ተግባራትን አካቶ የያዘ ዘርፍ በመሆኑ ውጤታማነቱም በእነዚህ ተግባራት ላይ የተሰማሩ አካላትን ቅንጅት ይጠይቃል ያሉት
ሚኒስትሯ፣ በዚህም ከመንግሥት የሚጠበቁ ኃላፊነቶችን ከማሟላት ባሻገር በሎጂስቲክስ ዘርፍ የተሰማሩ የግል ባለሀብቶችን ማበረታታትና
ለአጠቃላይ አገራዊ ምጣኔ ሀብት እድገት የበኩላቸውን ሚና እንዲጫወቱ ማድረግ እንደሚጠበቅበት አስታውቀዋል፡፡ ሐገር በቀል የኢኮኖሚ
ማሻሻያ መርሐ ግብሩን ለማሳካት የሎጂስቲክስ ዘርፉን ማዘመን አስፈላጊ መሆኑን ተናግረው፣መንግሥት ለዘርፉ ትኩረት ሰጥቶ እንደሚሰራም
ገልጸዋል፡፡በዘርፉ ያሉ ችግሮችን ለመፍታት ብሔራዊ የሎጂስቲክስ ስትራቴጂ በሚኒስትሮች ምክር ቤት መጽደቁንም ወይዘሮ ዳግማዊት ጠቅሰዋል፡፡
የማሪታይም ጉዳዮች ባለስልጣን ዋና
ዳይሬክተር አቶ መኮንን አበራ ሎጂስቲክስ ጠንካራ ቅንጅታዊ አሰራርን የሚጠይቅ ዘርፍ መሆኑን ጠቁመው፣ ዘርፉ ውጤታማ እንዲሆን የገንዘብ፣
የመረጃና የግብይት ፍሰትን አቀናጅቶ መምራት እንደሚያስፈልግ አስገንዝበዋል፡፡ ‹‹ብሔራዊ የሎጂስቲክስ ስትራቴጂ መጽደቁ ጥሩ ጅምር
ነው፤የጠራ ራዕይና ግብ ለመንደፍ ያስችላል›› ያሉት አቶ መኮንን፣ ስትራቴጂውን ውጤታማ በሆነ መልኩ ለመተግበር የሚያስችል አደረጃጀት
መፍጠር እንደሚገባ አስረድተዋል፡፡ የኢትዮጵያ ባሕር ትራንዚትና ሎጂስቲክስ አገልግሎት ድርጅት ዋና ሥራ አስፈፃሚ አቶ ሮባ መገርሳ በበኩላቸው
በሎጂስቲክስ አስፈጻሚና ተቆጣጣሪ እንዲሁም ደጋፊ ተቋማት መካከል ያለውን መስተጋብር ማጠናከር እንደሚገባ አመልክተው፣የመሰረተ ልማትና
የፋይናንስ አቅርቦት ችግሮችን ለመፍታት ትኩረት ሰጥቶ መስራት ያስፈልጋል ብለዋል፡፡ በወጪና ገቢ ንግድ በኩል ካሉት የሎጂስቲክስ
ችግሮች መካከል ዋነኛው የፋይናንስ አቅርቦት ነው ያሉት ዋና ሥራ አስፈጻሚው፣የሎጂስቲክስ ፋይናንስ ተቋማት እንዲኖሩ የሚያስችል
አደረጃጀት መፍጠር ላይ ማተኮር እንደሚገባ ተናግረዋል፡፡ የአዲስ አበባ ዩኒቨርሲቲ የሎጂስቲክስ መምህር ዶክተር ማቴዎስ ኢንሰርሙ እንደሚሉት፤ የሎጂስቲክስ
ዘርፍ ችግሮች በወቅቱ ምላሽ ካላገኙ ውስብስብነታቸው ጨምሮ በአገራዊ ኢኮኖሚያዊ እድገት ላይ አሉታዊ ተፅዕኖ ያሳድራሉ፡፡ በተለይ
የውጭ ምንዛሪ እጥረት ለዘርፉ እድገት መሰናክል ይሆናል፡፡ የአገሪቱን የሎጂስቲክስ ዘርፍ አፈፃፀምና ውጤታማነት ለማሻሻል የሎጂስቲክስ
መሰረተ ልማቶችን በአገሪቱ አካባቢዎች ማስፋፋት እንዲሁም የዘርፉን የሰው ሀብት ልማት በማሳደግ በቴክኖሎጂና በፈጠራ እንዲታገዝ
ማድረግ እንደሚገባ አስገንዝበዋል፡፡አዲስ ዘመን የካቲት 28 ቀን 2012 ዓ ም አንተነህ ቸሬ